Pranešimas žiniasklaidai

2025 m. spalio 27 d.

**Visa tiesa apie skanėstus: veterinarijos gydytojo patarimai šeimininkams, kaip neperšerti kačių**

**Katės ne veltui laikomos vienomis išrankiausių augintinių – tai atsispindi ir jų mitybos įpročiuose. Dažnai net ir ką tik pamėgtas ėdalas po kelių dienų tampa nebeįdomus, o šeimininkai ima ieškoti naujovių: naujų skonių ėdalo, papildomų skanėstų, kurie, pasak lietuviško prekybos tinklo „Maxima“ atstovų, atsiduria dažno pirkėjo krepšelyje. Be to, neretai šeimininkui norint įsiteikti – augintiniai peršeriami, o skanėstais tampa piktnaudžiaujama. Kaip nekenkiant kačių sveikatai rūpintis jų mityba, patarimais dalijasi veterinarijos gydytojas.**

Klinikos „CanisFelis“ veterinarijos gydytojas Justas Kantoravičius pabrėžia, kad pagrindinė augintinio mityba turi būti visavertė, o skanėstai – tik apgalvotas ir saikingas papildymas.„Kasdienis kačių ėdalas yra subalansuotas ir sukurtas tam, kad aprūpintų gyvūną visais būtinais maistiniais elementais: baltymais, riebalais, vitaminais, mineralais. Tuo metu skanėstų paskirtis – visai kita: tai priemonė motyvuoti, apdovanoti ar tiesiog stiprinti emocinį ryšį su augintiniu“, – aiškina pašnekovas.

**Kačių skanėstų populiarumas – vis didesnis**

Lietuviško prekybos tinklo „Maxima“ duomenimis, visuose didžiuosiuose šalies miestuose kačių ėdalo ir skanėstų parduodama maždaug dvigubai daugiau nei šunų produktų. Vilniuje šis skirtumas dar ryškesnis – čia kačių ėdalo nuperkama net tris kartus daugiau.

„Kačių prekių pardavimai kasmet stabiliai auga, o kartu didėja ir pirkėjų susidomėjimas visomis gyvūnų priežiūrai skirtomis prekėmis. Tai rodo, kad žmonės vis daugiau dėmesio skiria savo augintinių gerovei namuose. Pastebime, kad pirkėjai savo keturkojams ieško ne tik visaverčio ėdalo, bet ir funkcinių skanėstų, padedančių rūpintis augintinio sveikata – dantimis, kailiu ar virškinimu“, – sako „Maximos“ atstovas ryšiams su žiniasklaida Titas Atraškevičius.

Pasak jo, pirkėjai taip pat vis dažniau planuoja gyvūnų prekių pirkinius iš anksto, pasinaudodami specialiais pasiūlymais, pavyzdžiui, vykstant „Gyvūnų mugei“. Kadangi daugelis šių produktų yra ilgai galiojantys, pirkėjai dažnai įsigyja jų didesnį kiekį – taip ne tik palepina augintinį, bet ir efektyviau valdo jam skirtą biudžetą.

**Kokybės kriterijai, kaip išsirinkti skanėstą**

Pasirinkimas prekybos vietose – platus, tačiau veterinarijos gydytojas rekomenduoja vertinti ne tik ant prekės nurodomą skonį, bet ir sudėtį. Svarbu, kad skanėstų pagrindą sudarytų kokybiški baltymai, o sudėtyje nebūtų nereikalingų priedų – cukraus, druskos, dirbtinių dažiklių ar skonio stipriklių.

Ne mažiau svarbi ir skanėsto forma. Traškūs, ilgiau kramtomi produktai gali padėti palaikyti dantų higieną, tuo tarpu minkštesni – tinkamesni vyresnėms katėms ar toms, kurios turi dantų problemų. Kai kurie skanėstai praturtinti prebiotikais virškinimui, omega riebalų rūgštimis kailio ir odos būklei, ar formulėmis, mažinančiomis apnašų kaupimąsi.

„Svarbu rinktis skanėstus, kurie ne tik patinka katei, bet ir turi papildomą funkciją. Tačiau ne viskas, kas atrodo sveika, iš tiesų ir yra. Visada rekomenduoju perskaityti sudėtį prieš įtraukiant produktą į katės racioną“, – pabrėžia J. Kantoravičius.

**Kada skanėstų jau per daug?**

Veterinarijos gydytojas primena – skanėstai neturėtų sudaryti daugiau nei 10 proc. dienos kalorijų normos. Keli nedideli kąsneliai per dieną yra pakankama dozė, o jų perteklius gali sukelti augintiniams alergines reakcijas, tapti antsvorio priežastimi ar ilgainiui lemti mitybos disbalansą.

„Skanėstai turi būti dalis rutinos, o ne pagrindas. Net ir sveikiausias produktas per dideliu kiekiu gali pakenkti“, – įspėja pašnekovas. Pabaigai jis priduria ir patarimą – norint, kad katei skanėstai neatsibostų, jų rūšis galima keisti kas kelias savaites. Tuo metu pagrindinis ėdalas, anot J. Kantoravičiaus, turėtų būti parinktas individualiai – atsižvelgiant į augintinės amžių, aktyvumo lygį ir sveikatos būklę.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas [komunikacija@maxima.lt](mailto:komunikacija@maxima.lt)